
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 22.05. 2007
Nr. Pl. x. 309



RAPORT
asupra  propunerii legislative  pentru  completarea
Legii nr.161/2003 privind unele măsuri pentru asigurarea transparenţei
în exercitarea demnităţilor publice, a funcţiilor publice şi în mediul de afaceri,
prevenirea şi sancţionarea corupţiei Publicată în Monitorul Oficial, Partea I nr.279 din 21/04/2003
                           În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă  pentru  completarea Legii nr.161/2003 privind unele măsuri pentru asigurarea transparenţei în exercitarea demnităţilor publice,a funcţiilor publice şi în mediul de afaceri, prevenirea şi sancţionarea corupţiei Publicată în Monitorul Oficial, Partea I nr.279 din 21/04/2003, trimisă cu adresa nr.Pl.x.309 din 2 mai 2007, înregistrată cu nr. 31/516 din 3.05. 2007. 

                    În conformitate cu dispoziţiile art.75 din Constituţia României, republicată şi ale art.92 alin. (8) din Regulamentul Camerei Deputaţilor, republicat, Camera Deputaţilor este prima Cameră sesizată.  

                    Comisia pentru administraţie publică, amenajarea teritoriului şi echilibrul ecologic, cu avizul nr.26/1621 din 8 mai  2007, a avizat nefavorabil propunerea legislativă.

                   

Consiliul Legislativ, cu avizul nr.46 din 12.01.2007, a avizat negativ propunerea legislativă . 

                    Guvernul României, prin punctul de vedere transmis cu adresa nr.223 din 25.01.2007, nu susţine adoptarea iniţiativei legislative.
                     Propunerea legislativă are ca obiect de reglementare completarea cadrului legal privitor la asigurarea transparenţei în exercitarea demnităţilor publice, a funcţiilor publice şi în mediul de afaceri, prevenirea şi sancţionarea corupţiei, prin introducerea unor noi incompatibilităţi ce privesc exercitarea unor funcţii în cadrul instituţiilor şi organismelor Uniunii Europene.

                Potrivit prevederilor art.61din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus  în şedinţa din  22 mai 2007.La  lucrările Comisiei juridice, de disciplină şi imunităţi a participat, în calitate de invitat, doamna Barbara Katalin Kibedi, secretar de stat, din partea Ministerului justiţiei.  De asemenea, la dezbaterile Comisiei au participat, în calitate de invitaţi, domnii senatori Marius Marinescu  şi Nicolae Vlad Popa,  iniţiatori ai  propunerii legislative.
                           Cu prilejul dezbaterilor, membrii Comisiei au constatat că iniţiativa legislativă   încalcă  norme statuate la nivelul Uniunii Europene subsumate reglementărilor referitoare la organizarea şi funcţionarea instituţiilor Uniunii Europene. Astfel, sunt norme ale dreptului comunitar, elemente de ordin instituţional şi funcţional, proprii şi specifice organismelor Uniunii Europene ce se găsesc reglementate în cadrul Tratatului Comunităţii Europene, iar fiecare instituţie fundamentală sau organ reprezentativ are stabilite dispoziţii proprii ce reglementează modul de formare, componenţa, modalitatea de funcţionare, precum şi o serie de exigenţe ce privesc calitatea  persoanelor ce exercită funcţii europene, dintre care se desprinde cu prioritate, cu excepţia membrilor Consiliului UE, necesitatea exercitării mandatului european încredinţat în condiţii de libertate şi independenţă, în interesul Comunităţii . Altfel spus, prevederile menţionate statuează cerinţe imperative menite să asigure persoanele care îndeplinesc funcţii europene, independent de cetăţenia ce o deţin să-şi desfăşoare  activitatea exclusiv în slujba intereselor Comunităţii, garantându-le exercitarea liberă a mandatului încredinţat, departe de orice amestec sau injocţiune a vreunui guvern al unui stat membru sau a unui alt organism, nefiind legate de nici un mandat imperativ. Rezultă aşadar, o incompatibilitate generală a funcţiilor specifice instituţiilor europene, exceptând membrii Consiliului UE, care reprezintă interesele statelor membre, cu orice altă funcţie de demnitate publică sau funcţie publică de la nivelul statelor membre ale UE.

                          Prin prisma celor menţionate, se desprinde concluzia potrivit căreia, în respectul  prevederilor dreptului comunitar, îndeosebi a dispoziţiilor din Tratatele Uniunii Europene, opozabile şi obligatorii tuturor statelor membre ale Uniunii, exigenţele presupuse de exercitarea unor funcţii europene, specifice instituţiilor europene, ţin de competenţa exclusivă de reglementare a organismelor europene, abilitate expres în acest sens de prevederile dreptului comunitar originar şi nu de competenţa autorităţilor naţionale ale statelor membre.Ca atare, apare evident că instituirea unor incompatibilităţi ale funcţiilor europene cu unele funcţii de demnitate publică sau funcţii publice, proprii organizării statului român, printr-un act de voinţă al autorităţii legislative naţionale încalcă competenţele exclusive ale Uniunii în acest domeniu. Asemenea dispoziţii, ce instituie incompatibilitatea generală a funcţiilor europene cu cele naţionale, sunt direct aplicabile şi obligatorii pentru toate statele membre, nefiind astfel necesară reiterarea lor printr-un act normativ specific ordinii juridice naţionale. 

                           În acest cadru, impunerea unor atari interdicţii generale, fără a distinge între categoria funcţiei îndeplinite, excede atât cadrului nostru constituţional, cât şi normelor dreptului internaţional în materia drepturilor şi libertăţilor fundamentale ale omului.   
                           La lucrările Comisiei juridice, de disciplină şi imunităţi  au participat din numărul total de 27 de membrii, 14 deputaţi.                
                           În urma dezbaterilor, Comisia, cu majoritate de voturi ( 1 vot împotrivă şi 2 abţineri), a hotărât  să propună plenului Camerei Deputaţilor  respingerea  propunerii legislative pentru  completarea Legii nr.161/2003 privind unele măsuri pentru asigurarea transparenţei în exercitarea demnităţilor publice,a funcţiilor publice şi în mediul de afaceri, prevenirea şi sancţionarea corupţiei Publicată în Monitorul Oficial, Partea I nr.279 din 21/04/2003.
                În raport de obiectul şi conţinutul său care modifică o lege organică, iniţiativa legislativă face parte din categoria legilor organice.

                           PREŞEDINTE,                                                   SECRETAR,                         

                           Sergiu Andon
                        George Băeşu

Consilier
Dr. Corneliu Manda

